Kíváncsi, milyen az élet a börtönben? Most megnézheti!
Országos roadshow-t indít a büntetés-végrehajtás, amelyen a fogvatartottak és a dolgozók mindennapjait mutatják majd be.
Hétfőn országos roadshow-t indít a Büntetés-végrehajtás Országos Parancsnoksága a fogvatartottak és a dolgozók mindennapjainak bemutatására – mondta Orosz Zoltán, a parancsnokság szóvivője az M1-en szombaton. A programsorozat részeként letűnt korok büntetőeszközeit, jelenben használatos kényszerítőeszközöket és egy mintazárkát is megtekinthetnek az érdeklődők - fűzte hozzá. Elmondta: a következő időszakban az ország nagyvárosaiban olyan rendezvényeket tartanak a büntetés-végrehajtás szakemberei, amelyeken az oda látogatók tájékoztatást kapnak a börtönökben zajló rendvédelmi és reintegrációs tevékenységről is. A roadshow részeként országos toborzásba és fővárosi óriásplakát-kampányba is kezd a szervezet – tette hozzá. A büntetés-végrehajtás egy zárt világ, amiről sok tévképzet és sztereotípia kering a köztudatban, ezzel a rendezvénnyel a valósághoz szeretnék közelebb hozni az embereket – fogalmazott Orosz Zoltán. Borítókép: Fogvatartottak várakoznak a matematika írásbeli érettségi kezdetére a Balassagyarmati Fegyház és Börtönben 2017 májusában MTI Fotó: Komka Péter